text: Giften i Grindsted: Borgmester vil mødes med miljøminister
  27 januar 2018 kl. 15.59
  Ib Kristensen - borgmester i Billund Kommune - er dybt bekymret over nye oplysninger fra Grindsted.
  
  Ib Kristensen, borgmester (V), Billund Kommune: "Borgerne har et omgående behov for information, og derfor er det vigtigt, at vi hurtigt kommer i dialog med ministeren"
  - Forureningen i Grindsted er kendt af os alle. Men de oplysninger, som forskerne kommer med denne gang, er dybt bekymrende og kalder på, at vi hurtigt får afklaret, hvad de nye oplysninger betyder - og ikke mindst, hvad der skal gøres. Det skylder vi borgerne i Grindsted, siger borgmester Ib Kristensen fra Venstre.
  Borgmesteren vil nu hurtigst muligt mødes med miljøminister Esben Lunde Larsen og Region Syddanmark, som er myndighed på området.
  - Jeg har noteret, at regionen ikke har penge til at gøre noget her og nu, men borgerne har et omgående behov for information, og derfor er det vigtigt, at vi hurtigt kommer i dialog med ministeren, siger Ib Kristensen.
  
  
  